बासुगाव , 16 अक्टबर : सुबुंनि जिउ फोजोबस्रांग्रा ड्रागसनि घाटि महरै मिबथिजाबाय नामा चिरां जिल्लाया ? दिनै चिरां जिल्ला पुलिसआ गोख्रों संदान्नायनि गेजेरजों होबथाजानाय सुबुंनि जिउ फोजोबस्रांग्रा गोबां बिबांनि ड्रागसफोरखौ बोखांनो हानायाव जाफुंसारदों । चिरां जिल्लानि बासुगाव ओन्सोलाव ड्रागसफोरखौ बोखांनो हानायाव जाफुंसारदों चिरां पुलिसआ । जाथायनि बागै मिबथिनाय बादिब्ला , बृहस्पतिबारखालि साननि 1.30 रिंगासोयाव बासुगाव पुलिस बादानि साखाथियाव मोनसे जर'खा सुलुंखौ मोन्नानै पुलिसआ संदान्नायनि गेजेरजों ड्रागसफोरखौ बोखांनो हायो । चिरां जिल्लानि उफ्रा पुलिस बिबानगिरि प्रकाश मेधिनि दैदेन्नायाव ओंखारनाय मोनसे पुलिस हान्जाया संदान्नायाव बासुगाव पुलिस बादानिफ्राय 300 मिटारसो गोजानाव थानाय सुबुंनि जिउ फोजोबस्रांग्रा ड्रागसफोरखौ बोखांनो हायो । बोखांनो हानाय ड्रागसफोरनि गेजेराव ड्रागस आबुङै थानाय मोन 7 प्लास्टिकनि कन्टेनार , 11.140 नोगोद रां , गंसे टिभिएस मथर साइकेल ( एएस - 19 ए - 8546 ) जों लोगोसे बे जाथायाव लोब्बा थानाय करिम मल्ला मुंनि ड्रागस फालांगिरिखौ हमनो हानायाव जाफुंसारदों । मख'नो गोनांदि , ड्रागस फालांगिरि करिम मल्लाया एबिएमसुनि सासे गोख्रों सोद्रोमामोनब्लाबो आफादनि बेरेखा खामानि मावनायाव लोब्बा थानायनि अजदजों मल्लाखौ आफादनिफ्राय होखारनाय जादों होन्नानै मिबथिहोयो बासुगाव दख'रा आफादनि आफादगिरि आमिर हुसेइन मन्डल आरो गाहाय नेहाथारि मिजानुर रहमानआ । 
बासुगावआव ड्रागसजों लोगोसे सासे खादों